Euroopa Parlamendi ja nõukogu direktiiv 1999/41/EÜ,

7. juuni 1999,

millega muudetakse direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 95,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu [3] artiklis 251 sätestatud korras vastavalt lepituskomisjonis 18. märtsil 1999 heakskiidetud ühistekstile

ning arvestades, et:

(1) direktiivi 89/398/EMÜ [4] artiklis 4 sätestatakse, et kõnealuse direktiivi I lisas esitatud toiduainerühmade suhtes kohaldatavad erisätted kehtestatakse eridirektiividega;

(2) seni on vastu võetud eridirektiivid imiku piimasegude ja jätkupiimasegude kohta, [5] imikutele ja väikelastele mõeldud teraviljapõhiste töödeldud toitude ja muude imikutoitude kohta [6] ning kehakaalu alandamiseks ettenähtud madala energiasisaldusega dieetides kasutatavate toiduainete kohta; [7] rahvatervisega seotud põhjustel tuleks vastavalt direktiivi 89/398/EMÜ artiklile 4 vastu võtta erisätted, mis käsitlevad kõnealuse direktiivi I lisas osutatud meditsiiniliseks eriotstarbeks ettenähtud dieettoitu ja intensiivsest lihaspingest tingitud energiakao korvamiseks eelkõige sportlastele ettenähtud toitu;

(3) madala naatriumisisaldusega toiduainete, sealhulgas madala naatriumisisaldusega või naatriumivabade dieetsoolade ning gluteenivabade toiduainete rühmade puhul võib kõnealuseid tooteid rahuldaval viisil turule viia ning ametlikult tõhusalt kontrollida vastavalt direktiivi 89/398/EMÜ üldsätetele, juhul kui on määratletud teatavate konkreetsetele toiteomadustele viitamiseks kasutatavate mõistete kasutustingimused;

(4) kõnealuste kategooriate väljajätmine direktiivi 89/398/EMÜ I lisast oleks kooskõlas jõupingutustega, mis tehakse liiga üksikasjalike õigusaktide vältimiseks;

(5) ei ole selge, kas on olemas piisav alus erisätete vastuvõtmiseks direktiivi 89/398/EMÜ I lisa punktis 9 nimetatud toiduaineterühma puhul, mis hõlmab süsivesikute metabolismi häirete (diabeedi) all kannatavatele inimestele ettenähtud toiduaineid;

(6) seepärast tuleks enne kõnealuse küsimuse kohta lõpliku otsuse tegemist küsida muu hulgas nõu toidu teaduskomiteelt;

(7) ühenduse tasandil on siiski võimalik ühtlustada muude eritoitudeks ettenähtud toiduainete rühmade suhtes kohaldatavad eeskirjad tarbijakaitse ja kõnealuste toiduainete vaba liikumise huvides,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 89/398/EMÜ muudetakse järgmiselt.

1. Lisatakse järgmised artiklid:

"Artikkel 4a

Eeskirjad nende mõistete kasutamiseks, mis hõlmavad:

- naatriumi või soola (keedusool, lauasool) sisalduse vähendamist või puudumist,

- gluteeni puudumist,

ja mida võib kasutada artiklis 1 osutatud toodete kirjeldamiseks, võetakse vastu artiklis 13 osutatud korras.

Artikkel 4b

Enne 8. juulit 2002 esitab komisjon pärast toidu teaduskomiteega konsulteerimist Euroopa Parlamendile ja nõukogule aruande süsivesikute metabolismi häirete (diabeedi) all kannatavatele inimestele ettenähtud toiduaineid käsitlevate erisätete otstarbekuse kohta.

Kõnealuse aruande järelduste põhjal valmistab komisjon artiklis 13 sätestatud korras ette asjaomased erisätted või teeb asutamislepingu artiklis 95 sätestatud korras asjakohased ettepanekud käesoleva direktiivi muutmiseks."

2. Artikli 9 lõige 5 asendatakse järgmisega:

"5. Komisjon saadab Euroopa Parlamendile ja nõukogule aruande käesoleva artikli rakendamise kohta enne 8. juulit 2002 ja seejärel iga kolme aasta tagant."

3. I lisa asendatakse järgmisega:

I LISA

- Eritoitude valmistamiseks ettenähtud toiduainerühmad, mille suhtes kohaldatavad erisätted kehtestatakse eridirektiividega: [1]

1. Imiku piimasegud ja jätkupiimasegud

2. Imikutele ja väikelastele ettenähtud teraviljapõhised töödeldud toidud ja muud imikutoidud

3. Kehakaalu alandamiseks ettenähtud madala energiasisaldusega dieetides kasutatavad toiduained

4. Meditsiiniliseks eriotstarbeks ettenähtud dieettoidud

5. Toiduained, mis on ette nähtud eelkõige sportlastele suurest lihaspingest tingitud energiakao korvamiseks

- Eritoitude valmistamiseks ettenähtud toiduainerühmad, mille suhtes kohaldatavad erisätted kehtestatakse eridirektiiviga, [2] sõltuvalt artiklis 4b kirjeldatud menetluse tulemustest:

6. Toiduained, mis on ette nähtud süsivesikute metabolismi häirete (diabeedi) all kannatavatele inimestele.

Artikkel 2

Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 8. juulil 1999. Liikmesriigid teatavad neist viivitamata komisjonile.

Kõnealuseid meetmeid kohaldatakse nii, et oleks võimalik:

- lubada käesolevale direktiivile vastavate toodetega kauplemist alates 8. juulist 2000,

- keelata käesolevale direktiivile mittevastavate toodetega kauplemine alates 8. jaanuarist 2001.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

Artikkel 3

Käesolev direktiiv jõustub Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Luxembourg, 7. juuni 1999

Euroopa Parlamendi nimel

president

J. M. Gil-robles

Nõukogu nimel

eesistuja

E. Bulmahn

[1] EÜT C 108, 16.4.1994, lk 17 jaEÜT C 35, 8.2.1996, lk 17.

[2] EÜT C 388, 31.12.1994, lk 1.

[3] Euroopa Parlamendi 11. oktoobri 1995. aasta arvamus (EÜT C 287, 30.10.1995, lk 104), nõukogu 22. juuli 1997. aasta ühine seisukoht (EÜT C 297, 29.9.1997, lk 1) ja Euroopa Parlamendi 18. detsembri 1997. aasta otsus (EÜT C 14, 19.1.1998, lk 123). Euroopa Parlamendi 5. mai 1999. aasta otsus ja nõukogu 11. mai 1999. aasta otsus.

[4] EÜT L 186, 30.6.1989, lk 27. Direktiivi on muudetud direktiiviga 96/84/EÜ (EÜT L 48, 19.2.1997, lk 20).

[5] Komisjoni 14. mai 1991. aasta direktiiv 91/321/EMÜ imiku piimasegude ja jätkupiimasegude kohta (EÜT L 175, 4.7.1991, lk 35). Direktiivi on muudetud direktiiviga 96/4/EÜ (EÜT L 49, 28.2.1996, lk 12).

[6] Komisjoni 16. veebruari 1996. aasta direktiiv 96/5/EÜ imikutele ja väikelastele mõeldud teraviljapõhiste töödeldud toitude ja muude imikutoitude kohta (EÜT L 49, 28.2.1996, lk 17).

[7] Komisjoni 26. veebruari 1996. aasta direktiiv 96/8/EÜ kehakaalu alandamiseks ettenähtud madala energiasisaldusega dieetides kasutatavate toiduainete kohta (EÜT L 55, 6.3.1996, lk 22).

[1] On kokku lepitud, et direktiiv ei mõjuta tooteid, mis selle vastuvõtmise ajaks on juba turule viidud.

[2] On kokku lepitud, et direktiiv ei mõjuta tooteid, mis selle vastuvõtmise ajaks on juba turule viidud.

--------------------------------------------------